EUROOPAN KOMISSIO Bryssel 13.7.2016 COM(2016) 459 final 2016/0219(NLE) Ehdotus NEUVOSTON TÄYTÄNTÖÖNPANOPÄÄTÖS täytäntöönpanopäätöksen 2014/170/EU muuttamisesta Guinean tasavallan poistamiseksi LIS-kalastuksen torjumista koskevaan yhteistyöhön osallistumattomien kolmansien maiden luettelosta



PERUSTELUT 1.EHDOTUKSEN TAUSTA •Ehdotuksen perustelut ja tavoitteet Tämä ehdotus koskee laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta 29 päivänä syyskuuta 2008 annetun neuvoston asetuksen (EY) N:o 1005/2008, jäljempänä 'LIS-asetus', soveltamista. Tämä ehdotus perustuu LIS-asetuksen täytäntöönpanoon ja LIS-asetuksessa säädettyjen aineellisten ja menettelyä koskevien vaatimusten mukaisesti suoritettuihin tutkimus- ja vuoropuhelumenettelyihin. Näissä vaatimuksissa edellytetään muun muassa, että kaikkien maiden olisi suoritettava niille kansainvälisen oikeuden mukaan lippu-, satama-, rannikko- tai markkinavaltioina kuuluvat velvollisuudet LIS-kalastuksen ehkäisemiseksi, estämiseksi ja poistamiseksi. Komissio ilmoitti 15. marraskuuta 2012 komission päätöksellä kahdeksalle kolmannelle maalle (Belize, Fidžin tasavalta, Guinean tasavalta, Kambodžan kuningaskunta, Panaman tasavalta, Sri Lankan demokraattinen sosialistinen tasavalta, Togon tasavalta ja Vanuatun tasavalta), että se tarkastelee mahdollisuutta todeta nämä maat LIS-asetuksen mukaisiksi yhteistyöhön osallistumattomiksi maiksi. Komissio toteutti toimenpiteitä kyseisten kahdeksan kolmannen maan osalta. Näissä toimenpiteissä komissio mm. esitti syyt toimiensa toteuttamiseen. Lisäksi tässä yhteydessä asianomaisille maille annettiin mahdollisuus vastata esitettyihin väitteisiin ja kiistää ne, oikeus pyytää ja antaa lisätietoja ja mahdollisuus ilmoittaa tilanteen korjaamiseksi toteutettavista toimintasuunnitelmista. Niille myönnettiin myös kohtuullinen aika vastaamiseen ja tilanteen korjaamiseen. Komissio totesi 26 päivänä marraskuuta 2013 annetulla komission täytäntöönpanopäätöksellä Guinean tasavallan, jäljempänä 'Guinea', kolmanneksi maaksi, jonka komissio katsoo LIS-asetuksen mukaiseksi yhteistyöhön osallistumattomaksi kolmanneksi maaksi. Neuvosto vahvisti 24 päivänä maaliskuuta 2014 hyväksytyllä neuvoston täytäntöönpanopäätöksellä LIS-kalastuksen torjumista koskevaan yhteistyöhön osallistumattomien kolmansien maiden luettelon, johon sisältyy Guinea. Oheinen ehdotus neuvoston täytäntöönpanopäätökseksi perustuu havaintoihin, jotka ovat osoittaneet, että Guinean luetteloon merkitsemiseen johtanut tilanne on korjattu ja Guinea on toteuttanut konkreettisia toimenpiteitä, joilla tilannetta voidaan parantaa pysyvällä tavalla. Sen vuoksi ehdotetaan, että neuvosto hyväksyy oheisen päätösehdotuksen. •Yhdenmukaisuus muiden alaa koskevien politiikkojen säännösten kanssa Komissio luokitteli Guinean alustavasti yhteistyöhön osallistumattomaksi maaksi 15 päivänä marraskuuta 2012 annetulla komission päätöksellä, joka koskee tiedon antamista niille kolmansille maille, jotka komissio katsoo mahdollisesti yhteistyöhön osallistumattomiksi kolmansiksi maiksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 mukaisesti (EUVL C 354, 17.11.2012, s. 1–47). Komissio totesi Guinean yhteistyöhön osallistumattomaksi maaksi 26 päivänä marraskuuta 2013 annetulla komission täytäntöönpanopäätöksellä, joka koskee sellaisen kolmannen maan yksilöimistä, jonka komissio katsoo yhteistyöhön osallistumattomaksi kolmanneksi maaksi laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun neuvoston asetuksen (EY) N:o 1005/2008 mukaisesti (EUVL C 346, 27.11.2013, s. 2-25). Neuvosto sisällytti Guinean yhteistyöhön osallistumattomien kolmansien maiden luetteloon 24 päivänä maaliskuuta 2014 annetulla neuvoston täytäntöönpanopäätöksellä, joka koskee LIS-kalastuksen torjumista koskevaan yhteistyöhön osallistumattomia kolmansia maita koskevan luettelon laatimisesta laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä annetun asetuksen (EY) N:o 1005/2008 nojalla (EUVL L 91 27.3.2014, s. 43–47). •Yhdenmukaisuus unionin muiden politiikkojen kanssa Ei sovelleta. 2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE •Oikeusperusta

Laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä 29 päivänä syyskuuta 2008 annettu neuvoston asetus (EY) N:o 1005/2008. •Toissijaisuusperiaate (jaetun toimivallan osalta) Ehdotus kuuluu Euroopan unionin yksinomaiseen toimivaltaan. Tämän vuoksi toissijaisuusperiaatetta ei sovelleta. •Suhteellisuusperiaate Ehdotus on suhteellisuusperiaatteen mukainen seuraavista syistä: Toimintatapa kuvataan LIS-asetuksessa, eikä mahdollisuutta kansallisiin päätöksiin anneta. Ilmoitusta siitä, kuinka unionille, kansallisille viranomaisille, alue- ja paikallisviranomaisille, talouden toimijoille ja kansalaisille aiheutuva taloudellinen ja hallinnollinen rasitus pidetään mahdollisimman pienenä ja oikeassa suhteessa tavoitteeseen nähden, ei vaadita. •Toimintatavan valinta Ehdotettu sääntelytapa: päätös. Muut sääntelytavat eivät soveltuisi, koska LIS-asetuksessa ei säädetä muista vaihtoehdoista. 3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET •Jälkiarvioinnit/toimivuustarkastukset Ei sovelleta. •Sidosryhmien kuuleminen Asianomaisilla osapuolilla oli LIS-asetuksen säännösten mukaisesti tilaisuus puolustaa etuaan tutkimus- ja vuoropuhelumenettelyjen aikana. •Asiantuntijatiedon keruu ja käyttö Ulkopuolisia asiantuntijoita ei tarvittu. •Vaikutusten arviointi Tämä ehdotus perustuu LIS-asetuksen täytäntöönpanoon. LIS-asetuksessa ei säädetä yleisestä vaikutusten arvioinnista, mutta se sisältää tyhjentävän luettelon edellytyksistä, jotka on arvioitava.

•Sääntelyn toimivuus ja yksinkertaistaminen Ei sovelleta. •Perusoikeudet Ei sovelleta. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon. 5.LISÄTIEDOT •Toteuttamissuunnitelmat, seuranta, arviointi ja raportointijärjestelyt Ei sovelleta, koska ehdotus tulee voimaan sen hyväksymistä seuraavana päivänä. •Selittävät asiakirjat (direktiivien osalta) Ei sovelleta. •Ehdotukseen sisältyvien säännösten yksityiskohtaiset selitykset Ehdotuksessa muutetaan neuvoston päätöksen 2014/170/EU liitteessä vahvistettua LIS-kalastuksen torjumista koskevaan yhteistyöhön osallistumattomia kolmansia maita koskevaa luetteloa. 2016/0219 (NLE) Ehdotus NEUVOSTON TÄYTÄNTÖÖNPANOPÄÄTÖS täytäntöönpanopäätöksen 2014/170/EU muuttamisesta Guinean tasavallan poistamiseksi LIS-kalastuksen torjumista koskevaan yhteistyöhön osallistumattomien kolmansien maiden luettelosta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta annetun neuvoston asetuksen (EY) N:o 1005/2008 ja erityisesti sen 34 artiklan 1 kohdan,

ottaa huomioon Euroopan komission ehdotuksen, sekä katsoo seuraavaa: (1)Asetuksessa (EY) N:o 1005/2008, jäljempänä LIS-asetus, perustetaan laittoman, ilmoittamattoman ja sääntelemättömän kalastuksen, jäljempänä LIS-kalastus, ehkäisemistä, estämistä ja poistamista koskeva unionin järjestelmä. (2)LIS-asetuksen VI luvussa säädetään menettelystä LIS-kalastuksen torjumista koskevaan yhteistyöhön osallistumattomien kolmansien maiden toteamiseksi ja tällaisia yhteistyöhön osallistumattomia maita koskevan luettelon laatimisesta. (3)Komissio sisällytti 15 päivänä marraskuuta 2012 annettuun päätökseen tiedot tällaisen mahdollisen toteamisen perusteena olevista olennaisista tosiasioista ja huomioista ja ilmoitti kahdeksalle kolmannelle maalle, mukaan lukien Guinean tasavallalle, jäljempänä ’Guinea’, siitä mahdollisuudesta, että ne voidaan todeta LIS-kalastuksen torjuntaa koskevaan yhteistyöhön osallistumattomiksi kolmansiksi maiksi. (4)Komissio totesi 26 päivänä marraskuuta 2013 annetussa täytäntöönpanopäätöksessä Guinean LIS-kalastuksen torjumista koskevaan yhteistyöhön osallistumattomaksi maaksi. Täytäntöönpanopäätöksessä komissio esitti syyt, joiden vuoksi se katsoo, että kyseinen maa on laiminlyönyt sille lippu-, satama-, rannikko- tai markkinavaltiona kansainvälisen oikeuden mukaan kuuluvat velvollisuudet toteuttaa toimia LIS-kalastuksen ehkäisemiseksi, estämiseksi ja poistamiseksi. (5)Neuvosto hyväksyi täytäntöönpanopäätöksellä 2014/170/EU yhteistyöhön osallistumattomien kolmansien maiden luettelon, joka sisälsi Guinean. (6)Luettelo LIS-kalastuksen torjumista koskevaan yhteistyöhön osallistumattomista kolmansista maista on neuvoston täytäntöönpanopäätöksen 2014/170/EU liitteessä. (7)Sen jälkeen kun Guinea lisättiin luetteloon, se pyrki korjaamaan luetteloon merkitsemiseen johtaneen tilanteen ja toteutti konkreettisia toimenpiteitä todettujen laiminlyöntien oikaisemiseksi. (8)Saatujen tietojen perusteella näyttää siltä, että Guinea on pannut täytäntöön kansainvälisen oikeuden mukaiset velvoitteensa ja hyväksynyt asianmukaisen lainsäädäntökehyksen LIS-kalastuksen torjuntaa varten. Se on ottanut käyttöön pelotteena toimivan seuraamusjärjestelmän. Se on myös perustanut tarkoituksenmukaisen ja tehokkaan seuranta-, valvonta- ja tarkastusjärjestelmän kehittämällä kansallisen tarkastussuunnitelman, toteuttanut ilmavalvontaa sekä hankkinut kalastuksenseurantakeskukselleen täysin toimintakykyisen alusten seurantajärjestelmän (VMS). Guinea on lisäksi tarkistanut rekisteröinti- ja lupajärjestelmänsä ja ottanut käyttöön teknisiä toimenpiteitä sekä säilyttämis- ja hoitotoimenpiteitä, joilla varmistetaan kohtuullinen tasapaino myönnettyjen kalastuslisenssien, käytettävissä olevien resurssien ja sen valvontaan ja täytäntöönpanoon liittyvien valmiuksien välillä. Guinea on myös tarkastellut uudelleen osallistumistaan alueellisten kalastuksenhoitojärjestöjen toimintaan, se on parantanut näiden järjestöjen suosituksiin ja päätöslauselmiin perustuvien kansainvälisten velvoitteidensa noudattamista ja kohdistanut asianmukaiset toimenpiteet laitonta, ilmoittamatonta ja sääntelemätöntä kalastusta harjoittavien alueellisten kalastuksenhoitojärjestöjen LIS-luetteloissa oleviin guinealaisiin aluksiin. (9)Vaikuttaa myös siltä, että Guinean toteuttamat toimet kansainvälisen oikeuden mukaan sille kuuluvien velvollisuuksien täyttämiseksi ovat riittävät, ottaen erityisesti huomioon Yhdistyneiden kansakuntien merioikeusyleissopimuksen (UNCLOS) 61, 62, 94, 117 ja 118 artiklan sekä Yhdistyneiden kansakuntien kalakantasopimuksen (UNSFA) 18, 19 ja 20 artiklan. (10)Näistä syistä voidaan katsoa, että Guinean luetteloon merkitsemiseen johtanut tilanne on korjattu ja että Guinea on toteuttanut konkreettisia toimenpiteitä, joilla tilannetta voidaan parantaa pysyvällä tavalla. (11)Tämän vuoksi neuvoston täytäntöönpanopäätöstä 2014/170/EU olisi muutettava Guinean poistamiseksi LIS-kalastuksen torjumista koskevaan yhteistyöhön osallistumattomien kolmansien maiden luettelosta. (12)Tämä neuvoston päätös ei rajoita unionia toteuttamasta myöhemmin toimia LIS-asetuksen mukaisesti, jos tosiseikat osoittavat, että Guinea laiminlyö sille lippu-, satama-, rannikko- tai markkinavaltiona kansainvälisen oikeuden mukaan kuuluvat LIS-kalastuksen ehkäisemistä, estämistä ja poistamista koskevat velvollisuudet. (13)Ottaen huomioon yhteistyöhön osallistumattomien kolmansien maiden luetteloon merkitsemisen kielteiset seuraukset on suotavaa, että Guinean poistaminen kyseisestä luettelosta tulee voimaan välittömästi, ON HYVÄKSYNYT TÄMÄN PÄÄTÖKSEN: 1 artikla Korvataan neuvoston täytäntöönpanopäätöksen 2014/170/EU liite tämän päätöksen liitteellä. 2 artikla Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.